SET พรุ่งนี้ยังขาดปัจจัยหนุน รอลุ้นจีดีพีไทยสัปดาห์หน้า
บล.โนมูระ พัฒนสิน มองทิศทางตลาดพรุ่งนี้ (15 พ.ค.) ยังไร้ปัจจัยใหม่ นักลงทุนน่าจะจับตาสัปดาห์หน้าที่สภาพัฒน์จะประกาศตัวเลขอัตราการขยายตัวเศรษฐกิจ (GDP) ของไทยในวันที่ 18 พ.ค.
14 พ.ค. 2558

นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (14 พ.ค.) ซึมลงออกด้านข้าง แต่ท้ายสุดขึ้นมาปิดในแดนบวกได้ ภาวะโดยรวมเป็นการแกว่งตัวแคบๆ ปัจจัยในประเทศเป็นเรื่องเดิมคือการติดตามผลประกอบการบริษัทจดทะเบียนไตรมาส 1/58
ซึ่ง บริษัทจดทะเบียนส่วนที่เหลือจะทยอยประกาศในวันพรุ่งนี้เป็นวันสุดท้าย นอกนั้นเป็นปัจจัยหุ้นแต่ละกลุ่ม เช่นกลุ่มพลังงานเมื่อวานราคาน้ำมันบวกวันนี้ก็พักตัวลงมา ส่วนตลาดต่างประเทศมีทั้งบวกและลบคละกัน ช่วงนี้ตลาดหุ้นสหรัและยุโรปยังเคลื่อนไหวไร้ทิศทาง ยังไม่มีข่าวใดที่ชัดเจนเข้ามา
“ตลาดช่วงนี้เงียบไม่มีข่าว จะมีก็เรื่องของกองทุนก็จะออกกองทุนทริกเกอร์ฟันด์อาจจะมีเข้ามาพยุงได้บ้าง แต่เชื่อว่าคงจะรอจังหวะมากกว่า” นายชัยกล่าว
ทิศทางพรุ่งนี้ยังไร้ปัจจัยใหม่ นักลงทุนน่าจะจับตาสัปดาห์หน้าที่สภาพัฒน์จะประกาศตัวเลขอัตราการขยายตัวเศรษฐกิจ (GDP) ของไทยในวันที่ 18 พ.ค.
 
หลักทรัพย์ที่มีมูลค่าการซื้อขายสูงสุด 5 หลักทรัพย์
TRUE ปิดที่ 11.50 บาท เพิ่มขึ้น 0.40 บาท
KTB ปิดที่ 19.60 บาท ลดลง 0.20 บาท
TASCO 14.00 บาท เพิ่มขึ้น 0.70 บาท
CPALL ปิดที่ 44.75 บาท เพิ่มขึ้น 0.25 บาท
SCB ปิดที่ 162.00 บาท ลดลง 1.50 บาท
 
ที่มา: สำนักข่าวอินโฟเควสท์